Асен Босев
Украса

chitanka.info

Този клас с украса

слави се навред —

сложили на маса

кошчето за смет.

Нямат си саксии,

но е разцъфтял

тук за гиздосия

на пирон парцал.

Майсторят картини

всички до един —

драскат драскотини

върху всеки чин.

И те радва с гледки

бялата стена,

дето от подметки

се роят петна.

А пък паяк горе

преждица преде

и един прозорец

той краси с перде.

И ти става мило

като гледаш ти

в шарки от мастило

новите врати.

По стените — браво,

да се възхитиш,

надписи направо

се изписват — виж:

„Манчо е магаре

Петьо е пител.

Ще яде шамаре

кой ми взел пергел!…“

Има и рисунки

там какви ли не:

хората — маймунки,

котките — коне.

Ех, че клас с украса.

Ех, че красота!

Майстори това са —

първи на света!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.